
"AIDO“ PRIEDAS TE 


Mums smagu ir žiemą 


Ne tiktai pavasarėlį 

Mums skaisčiai saulutė žėri, 

Ne tik vasara žieduota 

Mūs širdužėms dziaugsmą duoda. 


Mums maloni ir žiemužė, 
Nors už lango vėjai ūžia, 
Nors liūdnai berželis supas, — 
Bet visad mūs giedras ūpas. 


Mes troboj prie stalo sėdim 

Su tėveliais ir su dėdėm, 
Skaito „Aidą“ jiems mūs sesės, 
Tik iš pašto parsinešę. 


Mes taip pat neatsiliekam: 
Pamokas tik kalam, pliekiam, 
O paskui, kuris kaip gali, 
Skaitom mylimą „Varpelį“. 


O kai saulė pasirodo 

lr nėra ant kiemo gruodo, 
Iš sniegų nulipdom senį, — 
Storą senį besmegenį. 


V. Kuolaitis. 
= 

Turime naują Popiežių Pijų XII 


Katalikų Bažnyčia be popie- 
žiaus ilgai būti negali. Mirus Po- 
piežiui Pijui XI, tuojau sukrusta 
rinkti naujas. Šv. Tėvą renka kar- 
dinolai. ; 

Kas tie kardinolai? 


POPIEŽIUS PIJUS XII 


Kardinolai — artimiausieji šv. 


Tėvo pagelbininkai. Vieni jų gy- 
vena Ryme, arti šv. Tėvo, kiti — 
kituose kraštuose. Šv. Tėvas rū- 
pinasi viso pasaulio katalikais, ka- 
talikų yra daug, tad vienam žmo- 
gui tų reikalų aprėpti neįmanoma, 
reikalingi pagelbininkai. Šv. Tėvas 
jų pats pasirenka, ir ne bet ko- 
kių: tik aukštojo mokslo, gabių, 
išmintingų ir maldingų žmonių. 
Kardinolai yra, tarsi, šv. Tėvo 
ministeriai, patarėjai, nepaprasti 
pasiuntiniai, legatais vadinami. 
Beveik visi jie turi vyskupų šven- 
timus. Jų tarpe yra ir vienuolių. 


„Kardinolai dėvi raudonus rūbus, — 


reikia suprasti, kad jie, savo pa- 
reigas eidami, yra pasiruošę ir 
gyvybę paaukoti. Kardinolai, mi- 
rus popiežiui, turi išrinkti naująjį. 
Kardinolų būva ligi 70. Kai jų dau- 
gumas susirinko į Rymą (62), pra- 
sidėjo šv. Tėvo rinkimai—konk- 
lava. 

Kas yra toji konklava? 

Konklava — uždarytoji vieta, 
kur eina šv. Tėvo rinkimai. | tą 
vietą paliekamos įeiti ir išeiti tik 
vienos durys. Prie jų statoma 
stipri sargyba, kad niekas nerei- 
kalingas nesikištų į popiežiaus rin- 
kimus, kad kardinolai, niekieno 
neverčiami ir nejkalbinėjami, tik 
savo sąžine besivaduodami, rinktų 
popiežium tinkamiausį Žmogų. Pa- 
tys kardinolai prisiekia laikyti pa- 
slaptį, kaip ir ką jie rinksią. Jie 
meldžiasi ir tam tikrais protar- 
piais sueina ir kiekvienas deda 
lakštelį į taurę su įrašytu vardu. 
Balsuoja visi slaptai. Patikrinus 
lakštelius, jei neranda reikalingo 
balsų skaičiaus, lakštelius sudegina. 
Degina sumaišytus su drėgnais 
šiaudais, ir iš juodų dūmų, kurie 
veržiasi iš kamino, visi sužino, kad 
popiežius dar neišrinktas.. Skiria- 
mas laikas kitam balsavimui. Taip 
gali praeiti keletas dienų, kartais 
savaičių, net mėnesių. Jei per 
balsavimą susirenka reikalingas 
balsų skaičius už vieną žmogų, 
tai lakšteliai tuomet deginami be 
šiaudų. Besiveržą iš kamino balti 
dūmai praneša visiems, kad jau 
išrinktas naujas popiežius. 


Šiemet popiežiaus rinkimai pra- 
sidėjo kovo mėn. 1 d. | konklavą 
susirinko 62 kardinolai. Du kartu 
pasirodė iš kamino juodi dūmai, 
trečią kartą — balti. Tai buvo 

kovo 2 d. apie 6 val. vakarą. Visi 
jau žinojo, kad yra išrinktas nau- 
jas popiežius ir nekantriai laukė 
dar žinios, kas išrinktas. Pagaliau 
buvo pranešta, kad popiežium iš- 
rinktas kardinolas Eugenijus 
Pačelis. Pranešimo apeigos taip 
pat gražios. 

Prie naujai išrinktojo popie- 
žiaus dar konklavoje priėjo vy- 
riausias kardinolas ir paklausė, ar 
norįs būti popiežium. Kai gavo 
teigiamą atsakymą, dar paklausė, 
kuo vardu nori vadintis, kaipo po- 
piežius. — „Pijum XII“, — atsakė 
kardinolas Pačelis. Tuojau išėjo iš 
konklavos vienas kardinolų į Šv. 
Petro bažnyčios balkoną ir pra- 
nešė susirinkusioms minioms, kas 
išrinktas ir kuri vardą yra pasirin- 


kes naujasis popiežius. Po to ne- 


trukus pasirodė žmonėms pats po- 
piežius ir pirmą kartą palaimino 
„miestą ir pasaulį“. 

Tai buvo kovo 2 d. 

Popiežius Pijus XII yra gimęs 
Ryme 1876 m. kovo 2d., vadinas, 

eina dabar 64 metus amžiaus. Jis 
anksčiau buvo Sv. Tėvo pasiunti- 
niu keliose valstybėse, paskutiniu 
laiku, gyvendamas Ryme prie Šv. 
Tėvo Pijaus XI, buvo pirmuoju 
kardinolu ir tvarkė Vatikano san- 
tykius su kitomis valstybėmis, — 
tokį darbą šiaip valstybėse tokius 
žmones vadina užsienių reikalų mi- 
nistrais. Užimdamas tokią atsakin- 
gąją vietą, jis buvo popiežiaus Pi- 
jaus XI dešinioji ranka ir turėjo pro- 
gos susipažinti beveik su visų vals- 
tybių atsakingaisiais vairuotojais. 

Katalikų tarpe popiežiaus Pi- 
jaus XII išrinkimas sukėlė nemažą 
džiaugsmą. Visose bažnyčiose, atė- 
jus žiniai, imta skambinti varpais. 
Kovo 12 d. bus Jo vainikavimo iš- 
kilmės. Bažnyčiose tą dieną taip 
pat bus giedamas padėkos himnas. 

Ir mes, šio krašto vaikučiai, 
paprašykime gerojo Dievulio, kad 
Jis mūsų Ganytojui Pijui XII duotų 
daug sveikatos ir leistų išmintin- 
gai tvarkyti visų katalikų reikalus. 


as. 


— 


Viskas mums 


Ei, vaikučiai, mano mieli! 
Aš ir vėl pas jus sugrįžtu 
Padainuoti, pasidžiaugti 
Mūsų žydinčia jaunyste! 


Argi mes savuosiuos metuos 
Nusiminę galim būti? 

Ar ne mums gi pagiryje 
Klesti melynos žibutės? 


Ar ne mūsų šviesi saulė? 


Ar ne mūsų pievos, gėlės? 
Ar ne mums palei beržyną 


Šypsos jaunas mėnesėlis? 


Ar ne mums pilka lakštutė 
Čiulba tarp svaigių alyvų? 
Ar ne mūsų jaunos dienos 
Tokios vaiskios, tokios gyvos? 


Viską, ką Dievulis davė, 
Ką jis taip darniai sukūrė, 
Viską mūsų jaunos mintys, 
Mūs jauni meteliai turi. 


V. Kuolaltis 


| 

VAGĮ PAMOKĖ 


Pasaka 


Gyveno vienoje šalyje toks 
nedidelis žmogutis, kuris, nors 
ir buvo vagis, bet ir Dievo 
nepamiršdavo. Visuomet, prieš 
eidamas vogti, eidavo į baž- 
nyčią pasimelsti, kad Dievas 
jam padėtų ir niekas jo nesu- 
čiuptų. 

Vieną kartą pasimeldęs 
nuėjo į numatytą vietą, užlipo 
ant aukšto ir pradėjo krauti į 
kišenes ten kabojusias deš- 
ras. Viena dešra pasitaikė ne- 
maža. Ji kažkaip išspruko iš 
"rankų ir nukritus smarkiai su- 
bildėjo. Išgirdę nelauktą bil- 
desi namo šeimininkai užlipo 
ant aukšto ir pamatė, kaip 
vagis- iššoko pro aukšto gale 
esantį langiuką ir pradėjo bėg- 
ti. Jie vytis. Vagis bėgdamas 
išgirdo kažin kieno balsą: 
Žmogau! Jeigu nori, 
kad tavęs nesugautų, pabė- 
gęs lisk į jau pora savaičių 


išdvėsusio arklio grobus ir. 


lauk, kol namų šeimininkai 
tave prabėgs. Kitaip, tave su- 
gaus ir užmuš. 

Vagis, nors ir labai neno- 
rėjo klausyti, nes grobai labai 
dvokė, saugodamas savo gy- 
vybę, ilindo. Kai šeimininkai 


prabėgo, vėl išgirdo Dievo 
balsą: 

— Dabar gali išlįsti! 

Kai išlindo, Dievas tęsė 
toliau: 

— Matai, žmogau, kaip 


biauru ir bloga arklio grobuo- 
se slėptis. Bet man dar sun- 
kiau išklausyti tavo maldų, 
kai tu prašai, kad padėčiau 
tau vogti. Susiprask! Nepra- 
šyk daugiau tokių dalykų ir 
liaukis vogęs, o aš laiminsiu 


„tavo gražius darbus ir padė- 


siu juose. 

Nuo to laiko žmogus lio- 
vėsi vogęs ir pradėjo gražų ir 
dorą gyvenimą. 

Iš tėvo užrašė Ant. Zabulionis 


008 


“MYLIU 


Myliu ašei tėti, 
Myliu ir mamytę, 
Myliu savo brolį, 
Taip pat ir sesytę. 


Ašei savo tautą 
Myliu ir mylėsiu 
Ir kalbos savosios 
Neišsižadėsiu. 


V. Žebrauskas. | 

Nusilipdę senį besmagenį, dabar susikybę sukame ratelį. 


MELAGIŲ TILTAS 


Konradas buvo mažas me- 
lagėlis. 

Kartą jis išėjo su tėvu pa- 
sivaikščioti. Pamatė jie didelį 
šunį. Tėvas tarė: 

— Žiūrėk, Kondratėli, koks 
didelis šuva. Toks šuva reta 
kada tenka matyti. 

Bet Konradas pasigyrė: 

— Vakar aš mačiau daug 
didesnį šunį. Tai buvo didu- 
mo kaip karvė. 

Po valandėlės tėvas tarė: 

— Žinai, Kondratėli, kad 
mes eisime per melagių tiltą? 

— Melagių tiltas? — nuste- 
bęs paklausė berniukas.—Ko- 
dėl jis taip vadinamas? 

— Matai, kai eina per tą 


tiltą žmogus, kurs meluoja, 
tiltas po juo ilūžta ir melagis 
ikrinta į upę. 

Berniukas nusigando ir, 
trumpai pamąstęs, tarė: 

— Tėveli, -tas šuva, kurį 
mačiau vakar, nebuvo toks 
didelis kaip karvė, tik kaip 
telis. | 

Tėvas nusišypsojo, bet nie- 
ko neatsakė. Berniukas su- 
murmėjo: 

— Tėveli, tas šuva nebu- 
vo didelis nei kaip karvė, nei 
kaip telis, tai buvo paprastas 
šuva, dar mažesnis ne Kaip 
tas, kurį dabar matėme. 


„Kregždutė“ 

MIEGALĖ 


— Vaikeli, kelkis! — krato mo- 
tina Verutę už peties. — Jau laikas 
mokyklon ruoštis! 

Kiek vargo būna kasdien iki ją 
prikelia. O, tai didelė miegalė, 
tinginėlė! Ir dabar tik suniurna 
sau panosėje: „gerai, gerai“, apsi- 
kamšo. Motina, pamačiusi, kad 
Verutė jau juda ir kalba, nueina 
darbo dirbti. 

— Jau kelsis,— pagalvoja. Bet 
kur tau. Toji save ramindama, kad 
tik trumpą valandikę pagulės, vėl 
užsnūsta saldžiu miegeliu. Tačiau 
neilgai teko pamiegoti, nes į pir- 
kią įbėgo Verutės draugė Emiliu- 
tė. Pamačiusi, kad ji iki šiol mie- 
ga, pasipiktinusi traukia apklotę 
nuo jos. 

— Verute, tu dar vis miegi! — 
Argi pamiršai, kad šiandien visa 
mokykla eina pasivažinėti ant Smė- 
liakalnio? Juk tu gali pavėluoti. 
Kelkis greičiau, nebūk miegalė! 

— Tai, mat, atsirado ankstyvoji! 
Bėk sau, bėk, kad nori. Aš tavęs 
neprašau laukti, — murmėjo pik- 
tai pažadinta Verutė, 

Emilė suprato, kad jos vis tiek 
neprikels, tik labiau įpykins, išbė- 
go mokyklon, bijodama pati pavė- 
luoti. Verutei truputį nesmagu. 

— O gal Emilė užpyko 
manęs? 

Bet ir vėl rado pasiteisinimą: 

— Juk taip gardu ankstų rytą 
pamiegoti! Argi Emilė to nejau- 
čia? Dar truputėlį užsnusiu, o pas- 
kiau greit apsirengsiu, tekina nu- 


ant 


gą. 


bėgsiu mokyklon. Nejaugi visi vai- 
kai taip anksti susirinks kaip Emi- 
lė? O kol visų nebus, mokytoja 
tikrai neves — ir sužiovavus jsi- 
kniaubė pagalvin. 

Mokyklos kieme pilna vaikų. 
Kai kurie pasiėmė su savim ir ro- 
gutes. Gal gi bus dar galima pa- 
sivažinėti. Visi norėjo linksmai at- 
švesti paskutines žiemos dienas! 
Kiek triukšmo, jvairių kalbų! Jau 
ir skambutis pasigirdo. Mokytoja 
patikrino, ar visi jau atėję. 

— Verutės tik nėra. Eime, šj 
kartą ji tikrai pagailės, mūsų ne- 
radusi, kad tokia miegalė. 

Ir vaikų būrys nuslinko su 
daina už miestelio Smėliakalnio 
link. 

Verutė, motinos varu iš lovos 
išvaryta, skubina mokyklon. 

— Dar juos rasiu kieme besi- 
ruošiančius, — guodžia save Ve- 
rutė. Jau net nugarėlė šlapia nuo 
bėgimo. Pailsusi, uždususi įbėga 
mokyklos kieman — mokinių nė 
vieno nesimato. Išėjo! Stovi, neži- 
nodamas kas daryti. Ne, pas juos 
neis, nes visi tik juoksis, ją pa- 
matę! O taip graudu, gaila... No- 
rėtų mintyse rasti kaltininką, kad 
ji pavėlavo į taip malonią pramo- 
Bet, iš tikrųjų, kas gi kaltas, 
jei ne ji pati? 

— Visad, visad kelsiuos laiku 
ir daugiau nevėluosiu mokyklon!-— 
net kumštelius suspaudusi šnabž- 
da Verutė. 

Miglė. 


——0-97-0-1B——- 


Mokiniai 


Ar vėjas pučia, 
Ar pūga kaukia, 
Darbštūs vaikučiai 
Mokyklon traukia. 


Jie tai nepaiso 
Lietaus nė sniego, 
Nes jie mokyklą 
Visi pamėgo. 
V. Skinulis. 


I 

Žiemos naktis 


Graži žiemos nakties padangė, 
Padangė aksominė... ` 
Žvaigždutės džiaugias mėnesėlj 
Pavaikščiot išvadinę' 


Mėnulis apkeliauja visą 
Padangės gražų sodą, 
Žvaigždučių pulkas jį palydi, 
Visus takus aprodo. 


- Pernakt padangė aksominė, 
Lyg perlais, nukaišyta, 
Mane vilioja eit per lauką, 
Grožėtis iki ryto. 


Jonas Najulis 


3) TRYS ŽIRGAI 


Pasaka. 


IX. 


Neilgai trukus pasklido garsas, 
kad svetimos šalies karalius eina 
su labai didele kariuomene mūsų 
karalystės pavergti. Tėvynės ginti 


susirinko. daugybė vyrų, kas tik 


gyvas buvo. Ir jaunosios karalai- 
tės vyras atėjo. 

— Duokite ir man ginklus ir 
arklį ir aš josiu tėvynės ginti, — 
prašė jis karvedžio, Didesniam pa- 
sityčiojimui, jam davė seną arklį 
ir visai surūdijusį kardą. Vaikinas, 
nieko netaręs, sėdo ant arklio ir 
išjojo. Bejodamas prijojo pelkę, 
kurioje buvo daugybė varlių. Nu- 
sėdęs nuo arklio, kaip pradės var- 
es kapoti, tik vanduo teška. Už- 
pakalyje joję kiti, kai pamatė, ką 
caro mūsų didvyris, paklausė: 

— Ką gi tu čia veiki? Eik ge- 
rìu priešų mušti! 

— Paspėsiu ir aš su jumis. Man 
pima reikia čia tas biaurybes iš- 
kapoti. 

Netrukus prasidėjo mūšis. Prie- 
šų buvo daugiau, tad mūsiškiai 
negdėjo išlaikyti ir pradėjo bėgti. 
Tuotarpu ir mūsų vaikinas atjojo 


besėdįjs ant sidabrinio žirgo. Kaip 
ištraukė iš makštų kardą, kad pra- 
dės į dešinę ir į kairę kirsti, prie- 
šai kaip lapai pradėjo kristi. Už 
valandėlės jų nė vieno nebeliko. 
Tai padaręs, vaikinas greit sugrįžo 
prie pelkės ir vėl ėmė varles ka- 
poti. Kareiviai grįždami, atradę jj 
besiterliojantį su varlėmis, rėkė: 

—- Tu dar varlių neiškapojai, o 
mes visus priešus išnaikinome, nė 
vieno nebeliko. 

— Kad aš nebūčiau buvęs, tai 
jūs visi dabar būtumėte arba už- 
mušti, arba pabėgėliai, — atsakė 
vaikinas ir kuo ramiausiai ir toliau 
varles kapojo. 

Kareiviai kad pradės juoktis ir 
taip plačiai išsižiojo, kad vaikinas, 
sugriebęs varlių, vienam kitam į 
burną įmetė. Tik tuomet jie lio- 
vėsi juoktis. Visiems laimingai su- 


grįžus, karalius surengė didelę 
puotą, — gėrė, valgė aštuonias 
dienas. ; 


. Atsiminė karalius ir savo jau- 
niausiąjį žentą ir pakvietė į tą 
puotą. Bet vaikinas atsakė: 

— Jaunoji mano žmona privi- 
rė labai gardžios ruginės košės ir 

dar su pienu. Ta košė už viską 
man gardesnė ir todėl atsisakau 
nuo puotos. 


X. a 

Praslinko metai. Tie patys prie- 
šai vėl įsibrovė karalijon ir pradė- 
jo viską naikinti. Visi bėgo tėvy- 
nės ginti. Ir vėl mūsų vaikinui 
įdavė tą patį raišą arklį ir tą patį 
surūdijusį kardą. Kaip ir pernai, 
prijojęs pelkę, pradėjo varlės ka- 
poti. Jo draugai, jodami pro šalį, 
tyčiojosi iš jo, 

— Tu ir dabar varles muši. 
Matyt, tu jų nejveiksi, šiemet jų 
daug daugiau. ; 

Kuomet prasidėjo mūšis, mū- 
siškiai ir vėl neišlaikė, pradėjo 
bėgti. Tik staiga, lyg iš debesų 
iškritęs, mūsų vaikinas ant aukso 
žirgo pradėjo kapoti priešą. Kaip 
matai, visi priešai buvo išnaikinti. 
Vaikinas prijojo prie pelkės ir vėl 
kapoja varles. Jo draugai grįžda- 
mi vėl jį išjokė. Bet jiems tą pat 
pasakė: 

— Kad aš nebūčiau buvęs, jūs 
dabar būtumėte visi nebegyvi. 

Ir dabar karalius surengė puotą 
per dvi savaites ir vėl siuntė kvie- 
sti jaunąjį žentą. 

— Manoji man privirė daug 
ruginės košės ir dar su taukais, 
tad eisiu namo, ji manęs laukia, — 
atsakė vaikinas ir nėjo į karaliaus 
puotą. 

XI. 


Trečiais metais priešas vėl įsi- 
brovė, bet su daug didesne ka- 
riuomene. Šj kartą pats karalius 
taisės kartu eiti. Mūsų vaikinas, 
kaip ir pirma, išjojo varlių kapoti 
pelkėje. Kai priešas mūsiškius jau 
visai buvo pergalėjęs, vaikinas, 
lyg iš debesų iškritęs su deiman- 
tiniu žirgu, puolė priešus ir — 
viens, du, trys! — kardu apsukęs, 
visiems priešams galvas nukapojo. 
Jis ir sako: 

— Jei norite žinoti, kas aš per 
vienas, šaukite visi į mane. 

Visi šovė, bet nė vienas nepa- 
taikė. Tik karalius blauzdos rau- 
menin pataikė. Tuojau pribėgęs 
nurišo nuo savo kaklo šilko ske- 
petą ir aprišo žaizdą. Tuo metu 
deimanto žirgas iškilo aukštyn ir 
tiek jį jie tematė. 

Karalius sugrįžęs iškėlė dar di- 
desnę puotą. Ir dabar jis nusiuntė 
tarnus pas jauniausiąjį žentą su 
įsakymu būtinai atvesti jį į kara- 
liaus dvarą. Vaikinas dabar, žino- 
ma, jau nebegalėjo atsisakyti. Ka- 
ralius pasisodino jį šalia savęs. 
Bevalgant pietus, netyčia nukrito 
karaliui peilis. Jis pasilenkė pasi- 
imti ir netikėtai pamatė ant vaiki- 
no blauzdos savo skepetą. Cia jis 
nebeišlaikė, liepė vaikinui tuojau 
atsistoti ant stalo. Kai vaikinas 
buvo atsistojęs, kad visi galėtų jį 
matyti, karalius tarė: 


— Štai tas vyras, kuris tris 
kartus mano karaliją nuo priešų 
išgelbėjo. Todėl skelbiu jį savo 
įpėdiniu, 

Ir jo valdymui atidavė visą ka- 
raliją. Visi jį gyrė, visi juo gėrė- 
josi, visi iš jo stebėjosi. 

XII. 


Naujas karalius pastatė tris 
tvartus savo trims žirgams, Jis 
pats juos šėrė, girdė ir pats pri- 
žiūrėjo. 

Kartą, kuomet karalius buvo 
nuėjęs pas savo žirgus, rado juos 
labai nuliūdusius. 

— Kodėl jūs taip nuliūdę, kce 
dėl linksmai nežvengiate, mare 
pamatę? — paklausė jų karalius. 

— Mes nežinome, ar išklausy- 
si mūsų prašymą, — atsakė jie 
vienu balsu. 

— Prašykite, ko tik norite, vi- 
sa padarysiu. 

— Bet ar nesigailėsi pasižidė- 
jęs? — paklausė žirgai. 

— Niekuomet! — atsakė kara- 
lius. z 

— Rytoj išvesk mus į mišką 
ir kirviu nukirsk mums galvas, — 
pasakė vėl žirgai. 

Visą dieną vaikščiojo karalius, 
kaip žemę pardavęs: nei valgė, 
nei gerė, niekam nei pusės žodžio 
nepratarė. Kitą dieną karalius pa- 
ėmė kirvį, išsivedė žirgus į mišką 
ir, padėjęs žirgų galvas ant kel- 
mo, iš eilės visiems nukapojo gal- 
vas. 

Tik staiga iš arklų išėjo trys 
jauni ir gražūs vaikinai. Tai buvo 
trys karalaičiai. Jie puolė prie sa- 
vo gelbėtojo, apkabinę išbučiavo 
ir labai dėkojo. 

— Tu mus išgelbėjai iš sun- 
kaus gyvenimo. Juk mus piktoji 
ragana buvo pavertusi žirgais de- 
šimčiai metų. Jei šiandien tu bū- 
tum nenukirtęs mums galvų, mes 

būtume likę visam amžiui žirgais. 
Tu mūsų gelbėtojas, mes tavo 
gero darbo niekuomet neužmir- 
šime. 

Ir atsisveikinę jie tuojau sugrį- 
žo savo tėvynėn. Iš ten jie atsiun- 
tė daug brangių dovanų ir pasi- 
darė geriausiais draugais savo iš- 
gelbėtojo valdomai valstybei. Kai- 
myninių valstybių valdovai, kurie 
seniau dažnai puldavo šią pastarą- 
ją, sužinoję, kad esamas karalius 
yra tas pats žmogus, kuris kelis 
kartus sutriuškino jų kariuomenes, 
drebėjo prieš jį ir palaikė kuo ge- 
riausius santykius. Mūsų karalius 
ilgai ir laimingai viešpatavo iki gi- 
lios senatvės. Jam mirus, visame 
krašte pasipylė ašaros, visi gailė- 
josi savo gero ir teisingo valdovo. 
O jo vardas ir po mirties dar il- 
gai buvo pasilikęs žmonių atmin- 
tyje. Atsiuntė Senis. 


cH 


Kūlėjų daina 


— Tinku, tinku, tvaku, tvaku, — 

Kuliam kanapes be kvapo. 

Bus grūdų ir bus valakno, 

Darbo virvinėm ir staklėm. 
Kuliame mes iš pat ryto 
Vieną pusdieni ir kitą; 
Dešinioji nors sutinus — 
Skamba kluonas nuo kūlimo. 

Pirkion pusryčių nebeisim; 

Vakar kūlėm, šiandien paisom — 


Neškit pusryčius 


i kluoną, 


Vandeni su juoda duona. 
— Tinku, tinku, tvaku, tvaku,— 
Jėgos mūsų neišseko. 
Mes dar kulsime ir kulsim — 
Anksti kelsim, vėlai gulsim. 

2) Užgavėnės 


VIII SCENA. 
Tėvas. Ot, bravo berniukas! 
Tikras žydas. 
Onytė. Bet kaip jis juokingai 


padėkojo. 

Tėvas. A kaip? 

Onytė... kad vištos dėtų po du 
kiaušinius... 

Algirdukas (periraukdamas Ony- 
tės kalbą). Jis sakė, kad vieną 
kiaušinį duoti Maušienei, o antrą 
sau kepti. (Tėvas susimąsto). 

Motina. Na, sėskit, gana! Ir 
taip jau viskas ataušo (sėdasi val- 
gyti, Aldutė sėda prie tėvo). 

. Tėvas (i Aldutę). Nebijai žydo? 

Aldutė. Ne. Aš nieko nebijau, 
kai tėvelis yra. 

Tėvas (glostydamos Aldutę). 
O tu, lapelė mano, lapelė... (po 
valandėlės). Pasirodo žinot, kad 
berniukai  sumanesni, negu mer- 
gaitės. Ką jie prižada, tai ištesi. 

Motina. Dar maža! Ir taip visa 
pirkia prišmeižta „(Į mergaites: 
Onytę ir Vydutę). Mergaitės, ko 
jūs ten susigužote prie to lango? 
eikšekite, užkąsite. 

Mergaitės. Ačiū, dėdie», mes 
jau valgėme. 

Tėvas (juokaudamas). Et, ne- 
verta joms ir valgyti — juk jos 
nieko nedirba. Sarmata jums prieš 
berniukus. 

Vydutė. Ot, netiesa! Pamatysi, 
dėde, kad netiesa... (Tarp savęs). 
Va, va, eina, jau eina... 

Algirdukas (nugirdęs mergai- 
čių kalbą) Kas eina? Kas? (Meta 
valgęs, bėga prie lango. Vydutė 
kuštelia Onytę, kam ta taip balsiai 
kalbėjos). E, mergaitės eina. 

Tėvas. Kur? pas mus? 

Algirdukas (žiūri pro langą). 
Pasuko į mūsų kiemą. 


: Senutė (nepatenkinta). Dar ko! 
Ir pavalgyti negalima. (Priemenėj 
triukšmas Motina aptvarko stalą. 
Pasigirsta beldimas). 

Tėvas (linksmai). Prašom, pra- 
prašom! (Atsidaro durys, ieina: 
Mildutė, Kastytė, Kazytė, Birutė, 
MeilutėirLaimutė—visos tautiškais 
drabužiais pasirėdžiusios, ryšulė- 
liais nešinos). 


i IX SCENA. 


Mildutė (ieidama). Garbė Jė- 
zui Kristui! (Kitos mergaitės sako: 
„labas vakaras“). 

Visi. Per amžių amžius! Labas 
vakaras... 

Mildutė (išėjusi priekin): 
Mes, mažytės lietuvaitės, | 
Jaunos, grakščios, kaip eglaitės, 
Taupios, kropščios šeimininkės, 

I būrelį susirinkę 
Užgavėnių vakarėlį 


'Atkeliavom pas dėdelį, 


Pas dėdienę, pas senutę 

Ir pas mažąją Aldutę. 

Mes šlikščių madų negaudom, 

Savo puošnų rūbą saugom — 

Jo puošnumą, jo kuklumą, 

Jo švelnių spalvų darnumą. 

Nors likimas mus ir sklaido, 

Mūsų širdis klastos baido, 

Bet mes dirbam ir kovojam, 

Ir lietuviškai dainuojam. 

„Ar prie žaismo, ar. prie darbo, 

Ar prie laimės, ar prie vargo 

Trauk dainelę, šok suktinį!“ — 

— Taip, dėdeli, mus mokini. 

O dabar, dėdyt, žinai ką? 
(Rodydama į drauges) 

Mes šių užgavėnių laiką, 

Pas dedienė ir dėdelį 

Susigužę į kuopelę, 

Norim trypti, šokinėti, 

Padainuoti, paklegėti. 

Tiktai prašom netsakyti 

Ir dėdienę ir dėdytį — 

Leist (rodydama) tuos griozdus ir 
bonkutes, 

Kur pasuolėn sustatyti. 


Tėvas ir Motina (linksmai, 
rodydami į stalą). Prašom, prašomi. 
(Mergaitės deda ant stalo kas 
puodelį, kas bonkutę, kas pintinę, 
kas lėkštutę, tai su medum, tai su 
pienu, tai su pampuškom, tai su 
dešrom. Motina su senute priimi- 
nėja ir dėkoja. Viena mergaitė 
duoda dovanų Aldutei). 


Tėvas. Oi, jūs mano balandė- 
liai, jūs lakštytės, kas jums liepė 
tiek „turbacijos“ sau pasidaryti? 

Kastytė. Niekas! Mes pačios... 

Kazytė. Mums mamytės pa- 
dėjo. 

Meilutė (mažiausioji mergai- 
čių). Tamsta mums eglutę su- 
rengei, o mes tamstai užgavėnes. 
(Visi nusijuokia). 

Tėvas (grasindamas Meilutei 
pirštu). Oi, tu filozofas! Bet kam 
jūs man tiek tų puodų, pintinių 
privilkot? Ar norit, kad aš plyš- 
čiau berydamas? O gal manot, 
kad aš koks kupranugaris? (Visi 
juokiasi). 

Meilutė. Užtat, dėde, leisi mums 
pas save pažaisti... (Mergaitės kuž- 
telia Meilutę, kad ji niekų nekal- 
bėtų. Visi nusijuokia), 

Tėvas. O tu, mano lapele 
(glostydamas Meilutę), leisiu, lei- 
siu, kiek tik norėsit... O ar tu moki 
žaisti? 

Meilutė. Ar nepameni, kaip 
aš per eglutę su Tamsta „pelytę" 
žaidžiau? (juokas). 


"4 
Tėvas. Pamenu, pamenu, O 
šokti? 
Meilutė. Ir šokti moku... suk- 
tinį. 


Tėvas (linksmai). Suktinį?! O 
tai gerai, gerai! (Stveria Meilutę; 

pabučiuoja ją ir sodina. Paskiau 
į mergaites). Tai sėskit visos! Ko 
jūs čia stovite po „paibeliais“, 
kaip. svečiai? 

Mergaitės. Dėkui, dėde! 

Tėvas. Nei čia dėkokit, nei ką. 
Vis tiek neleisiu, kol (rodydamas 
į stalą) mums padėsite šito 
darbo sudoroti. O tu, motin, duok 
mums arbatos, juk aš alkanas, 
kaip vilkas. O dabar dar didesnį 
apetitą įgavau, kai tuos pipirus 
pamačiau (juokas). Ko čia kaip 
apaštalai stovite? sėskite! (Sodina 
pagriebdamas mergaites). 

Mildutė. Na, sėskit, kad liepia! 
Ko čia spiriatės... 

Tėvas. Nuje, nuje... (Visi sėda, 
viena mergaitė atsineša Aldutę, 
pasisodina pas save ir laisvai kal- 
basi). 

Meilutė. Mes būtume seniai 
atėjusios, tik meškos bijojom. 

Birutė. Jau mes buvome atė- 
jusios iki Burbų trobos, bet kai 
pamatėm mėšką išeinant iš dėdės 
pirkios, tai ir nubėgom. 

Meilutė. Tokia baisi! 

Tėvas. Ir tu matei? 

Meilutė. Mačiau. Ir pas mus 
ji buvo. 

Laimutė. Ir pas mus buvo. 

Kazytė. Taip juokingai šoka! 

Kastytė. O pas mus ir žydas 
buvo. 

Tėvas. Ir jums patiko meška?.. 

Birutė. Labai juokinga, baisi... 


Tėvas. Bravo berniukai! Bet 
pradėkit! 

Laimutė. O dedienė, o se- 
nutė? 


Motina (friusdama su senute 
apie krosnį, linksmai). Pradėkit, 
mergaitės, pradėkit, mūsų nežiū- 
rėkit, mes tuoj ateisim. 

Tėvas. Na, na! Nesidrovėkit! 
Tu, Mildute, būk šeimininkė, rišk, 
pilk, piauk, siek, duok, valgykit, 

ir.. man duokit, 
tempėt. 

Meilutė. Dėde, dar berniukai 
ateis! (Visi juokiasi). 

Tėvas. O gera mano globėja! 
Ji nė vieno neužmiršta. Gerai, 
gerai, tegu ateina visi. (I mergai- 
tes). A kodėl berniukai neatėjo 
kartu? 

Mergaitės. Jie tuoj ateis. 

Algirdukas (prie lango). Jau 
eina, visas būrys! 

Tėvas. Tai gerai! Ot ir arbata. 
(Motina Birutės ir Kazytės pade- 
dama paduoda arbatą. Tėvas, duo- 
damas Meilutei savo stiklinę). Imk 
tu, mano gėlele, gerk! Apšilsi. 

Meilutė (imdama stiklinę). O 
paskiau, dėdyt, eisim ratelių ir 
dainuosim. 

Tėvas. Eisim, eisim, o kaipgi... 


ką jūs čia ata- 

dainuosim. -O kokia tau dainelė 
labiausiai patinka? 

Meilutė, Man? „Lietuviais...“ 

Tėvas. „Lietuviais?!“ ir tu 
moki!? 

Meilutė. Moku. 

Tėvas. Gal mums padainuosi? 
(Visi sužiūro į Meilutę). 

Meilutė. Taip negalima sakyti 
„padainuos“, reikia sakyti „pagie- 
dosi“ (Visi nusijuokia). 

Tėvas: Tai protinga iš tavęs 
mokytoja. Na, tai gal „pagiedosi“. 

Mildutė (atsistoja ir gieda) 
Lietuviais esame mes gimę... 
(Visi sustoja ir kartu gieda. Tuo 
tarpu ieina berniukai ir jie sustoję 
gieda). į 


UŽDANGA 
Dagilis. 


are 


Varnėno namelis 


Pro langeli vėjas 


Neša pusto sniegą, 
Kas gi ten namely 


"Pasislėpę miega? 


Ar žvirbliukas pilkas, 
Ar maža zylelė, 

Ar yra švelnutė 

Ten pūkų gužtelė? 


Niekas ten nemiega 
Šaltame lizdely, 

Nei žvirbliukas pilkas, 
Nei maža zylelė. 


Pūtė šaltas vėjas, 
Vidun snaigės krito, — 
Pūko patalėlis 

Sniegu užpustytas. 


Vytė Nemunėlis 


Ki 

BUTA SAPNO ČIA TIKTAI 


iil |, 
||| 
| ||| 
I! 
| i ||| 1 


Kartą Ksaveras, mielieji, Per bedugnę, lyg ant juoko, 
Šiurpų sapną susapnavo: Pertiesta lenta gulėjo. 
Rodos, jam keliaut prisėjo Per šį „tiltą“ eit baisoka, 
Per aukščiausius kalnus. Ksavas O jis persikelt turėjęs 
Drožė vis pirmyn, staiga Kiton pusėn būtinai. 

Žiū: giliausia praraja. Svarstė Ksaveras ilgai: 


Eit ar neit. Galop vyrukas Ir pabudo... bet ne lovoj, 


Ryžos eit, bet žengtelėjus O ant aslos, Varguolėlis! 
Pirmyn, galva apsisuko Kaip tat ir kodėl įvyko, 
Ir —jis gelmėn nugarmėjo. Patys spėsit, vaikai mieli. 
— Dievulėliau, tu brangus! —  Džiaugias, gana to jisai: 
Tik sušukęs' vyras mūs Būta sapno čia tiktai, 

Prie motulės 


Uz lango krinta 
Baltos sniegulės, 
O mums i širdis 
Žodžiai motulės. 
Ji padainuoja, 
Pasakas seka, 
Su mumis juokias, 
Su mumis šneka. 
Visi jos klausom, 
Visi ją mylim, 
Jei nusikalstam, — 
Barami tylim. 


Kai lauke krinta 
Baltos sniegules, 
Mums maloniausia 
Būt prie motulės. 
Nes ten už lango 
Labai dar šalta, 
Kur tik pažiūri, 
Visur dar balta. 
Kai griš saulutė, 
Pavasarėlis, 
Tada palinksmims 
Mus vyturėlis. 


A. Zabulionis 


Tėtis sugrįžo 


Kazelio tėvelis rengėsi važiuoti 
Vilniun. Kalbėjo, kad yra papigin- 
tomis kainomis važiavimas, todėl, 
esą, reikią pasinaudoti proga. Siaip 
nuvažiuoti Vilniun daug pinigų rei- 
kią, kurie šiaip įvairiems reikalams 
ir skylėms užkamšyti reikalingi. 
Kazelis taip pat norėjo drauge su 
tėveliu važiuoti Vilniun. Zino jisai 
Vilniaus įkūrimo istoriją, legendą 
apie Gedimino sapną ir geležinį 
vilką, Paneriuose staugiantį, žino 
pasakojimus apie Kęstutį, Vytautą 
Didįjį ir Birutę. Jam norisi todėl 
pamatyti tą Gedimino miestą ir 
sostapilį. 

— Ne, vaikeli, —tarė tėtis Ka- 
zeliui, jau atsisveikindamas, — tu 
šiemet važiuoti negali. Matai, ba- 
tukų gerų nebeturi. Kiti met—kas 
kita. Aš tau iš Vilniaus daug do- 
vanų parvešiu. Pamatysi, kokių 
gražių, išmargintų, išdailintų. 

— Kad aš, tėveli, taip noriu 
važiuoti šiemet, —spyrėsi vaikas, — 
paimk mane, tėveli, drauge. 

Tėtis išėjo, o Kazelis liko verk- 
damas, stalo kampą apsikniaubęs. 
Jam taip norėjosi, taip norėjosi 


pamatyti Vilnių, senąją Gedimino 
pilį, Aušros Vartus, Vytauto Di- 
džiojo gimnaziją, apie kurią jau ir 
naktimis sapnuoja. Jam tėvelis jau 
ne kartą žadėjo, kad, kai tik ge- 
rokai paūgės, baigs pradžios mo- 
kyklą — tuoj veš į gimnaziją. Jis 
išsimokysiąs, būsiąs dideliu ir tei- 
singu žmogum, dirbsiąs dėl tautos 
gerovės ir laimės, skiepysiąs žmo- 
nių širdysna meilę ir dorovingumą, 
kovosiąs su smurtu ir apgavystė- 
mis. 

Kazelis jau liovėsi verkęs. Jisai 
dabar tik laukia pargrįžtančio tė- 
velio. Apibers jį paklausimais. Tu- 
rės jam viską išpasakoti, viską, 
ką matė ir ką girdėjo. 

Taip lūkesčiuose paskendo dvi 
dienas. Tos dienos Kazeliui metais 
prailgo. Sėdi po langu, braukia 
delnu nuo jo rasą ir žiūri: ar dar 
nesugrįžta. Jam vėl graudu da- 
rosi, kad taip ilgai turi laukti. Kas 
tai matė, taip ilgai nesugrįžti. O 
gal nelaimė? Gal traukinys, kuriuo 
važiavo? Ne! Tėvelis moka va- 
žiuoti. Jam nieko blogo neatsitiks. 
Jis ne pirmą syk važiuoja Vilniun. 

Ir pėsčias jau keletą kartą ėjo. Ir 
vis laimingai. Jis ir toliau, ten toli 
už Vilniaus buvo. Kazeliui net galva 
sukasi, kai jisai ima galvoti, kad 
jo tėvelis tiek daug išvaikščiojęs 
ir išvažinėjęs. 

è Pagaliau sulaukė. Tėtis sugrįžo. 
Kazeliui parvežė riestainių, mažą 
širdelę, dailiai išdarinėtą, tešlinį 
kumeliuką, smuiką ir daug daug 
visokių žaisliukų. 

— Na, matai, — juokėsi jisai 
Kazeliui, — ir pats būtumei tiek 
daug neparsivežęs, 

Kazelis džiūgavo, juokės. 

— Bet papasakok, tėveli, matei 
Gedimino pilį? 

— Mačiau, 

— O didelė toji pilis? 

— Ai, vaike, didelė. Reikia lipt 
ir lipt kalnan. O tam kalne tiek 
mūro, kad ir apsakyt sunku. Vie- 
nas bokštas jau atstatytas. O bus 
toks kaip mūsų bažnyčia, tik daug 
aukštesnis. Aš buvau jau įlipęs. 
Tai kai pasidairai — visas miestas 
po kojom. Aukščiausi mūrai, baž- 
nyčios, viskas, viskas. 

— Ir Aušros Vartuose, tėveli, 
buvai? 


— Buvau. 

— Ar labai skausmingai žiūri 
Dievo Motina? 

— A, vaike, geriau jau šito ir 


neklausk. Aš verkiau į ją žiūrėda- 
mas. Prašiau, kad Ji pas Dievą 
išmelstų stebuklą. Gal ir išmels. 


— O Vytauto Didžiojo gimna- 


zijoj buvai, tėveli? 

— Kaip gi nebūsiu, buvau. Di- 
džiausia salė, langų gal dvidešimt. 
„ Per vidurį žirandelis, kaip bažny- 
čioj. Ė vakariukus joj gražiai vai- 


dina. Ai, artistai, tai jau artistai. 
Kad juos kur bala. Kai pasakys 
tau, tai ir juoktis ir verkt norisi. 
Va, Kazeli, kad tu būtum šitokis 


artistas, aš nieko daugiau nenorė- 
čiau. 
— O kas daugiau toj gimnazijoj? 

-— Kas? Laiptai margi pilki, 
kaip kurapkos sparnas. O slidūs, 
o blizganti, kaip veidrodžiai. Pa- 


veikslais sienos nukabinėtos. Ko- 
kių ten nėra! Ašjau visų jų, vaike, 
ir nebeatsimenu. Kitų ir neišskai- 
čiau. Matai, jau akys nepriregi.., 
Kazelis svajoja, kad jis išskai- 
tys juos visus, mokės iš atmin- 
ties, žinos: kur kuris kabo. 
+ — Ir Vytautas ten yra? 


— O kaip gi yra. Pačiam vir- 
šuj. Raudonuos rūbos. A, vyro 
būta! O Zalgirio mūšy — tai jau 


nėra kas ir sako, kaip jis atrodo. 
Arklys tas jo arklys! O pats, tai 
pats! Visas geležy. Akys tos tai 
jau kaip stiklinės, sunkiausį kardą 
pakėlęs lekia, visus kapoja, mindo. 
Vokiečiai prieš jį kaip musės. 
Susirangę tik kaip žalčiai. Tai kad 
dabar toks vyras rastųs. Vaikeli, 
išgrūstų juos iš Klaipėdos ir iš 
visur, 

— O mūgė didelė? 

— Kur ten jau mūgė. Maža aš 
joj ten ir buvau. Zmonės tik tri- 
nasi, stumdosi, maišosi. Nė pra- 
lyst niekur negalima. Ejau ir ėjau 
be galo ir be krašto. Tai ko ten 
aš nepriregėjau: ir riestainių di- 
džiausius kaip šieno vežimus, ir 
rėčių visokių visokių, ir sietų, ir 
dėžių, ir stalų... Kas jau čia viską, 
vaike, ir išskaitys. Vienas rėkia, 
kitas rėkia. Kiekvienas pas save 
šaukia. Ten cypia, ten smuiku 
smuikuoja, ten armonika groja. 
Sakau jau, vaikeli, ten žmogus pa- 
kliuvęs susimaišai, prapuoli. Regis, 
tik noris greičiau, kad prisiplakti 
kur nors prie krašto... 

Tėtis dar ilgai pasakojo, o Ka- 
zelis vis klausė ir klausė, jam no- 
rėjosi bent sieloj sukurti Vilniaus, 
taip mylimo ir artimo miesto, vaiz- 


"das, kuris jam būtų neišdildomas. 


Drauge su tuo vaizdu augo vaiko 
širdelėje išsiilgimas vykti į tą mies- 
tą ir semti mokslą. T: 


Ar jūs mokate leisti burbulus? 


TRUPINĖLIAI 


Didelis termometras 


Termometras — prietaisas šilu- 
mai ir šalčiui matuoti. Mes juos 
laikome kambariuose ir lauke, kai 
norime žinoti, ar yra šalta ar šilta, 


Gydytojai taip pat turi termometrus | 


ir jais suseka, kiek ligonis turi 
karščio. 

Termometrų išvaizda labai įvairi: 
vieni jų didesni, kiti mažesni, vieni 
apvalūs, kiti prie lentelių prisegti. 

Kopenhagoje (Danijos sostinė) 
yra padarytas 20 melrų ilgumo ter- 
mometras. Jis gali parodyti 20 laips- 
nių šalčio ir 30 laipsnių šilumos. 
Pasirodo, kad iš tokio didelio ter- 
mometro labai sunku susekti tem- 
peratūra, t. y. pamatyti skaičiai, ties 
kuriais yra sustojęs skystis. Tad 
sugalvota, kad prie skaičiaus, kurį 
pasiekia skystis, užsidega elektros 


lemputė, o anksčiau žibėjusi — už- 

gesta. Dabar to miesto gyventojai 
iš tolo pamato, ką rodo jų termo- 
metras. 

Kopenhagiečiai savo termometru 
labai didžiuojasi, nes tokio kur ki- 
tur visai nėra. l 


š 

Vaikų šypsenos 


Kuliamoji mašina 


Tėvai važiavo pas senelį ir pa: 
siėmė su savimi ir Vytuką. Vytukas 
vežamas rėkia, kiek tik gali, ir ne- 
nori važiuoti. 

— Cit, Vyteli, neverk! Senelis 
tave labai myli, duos saldainių. 

O Vytukas verkdamas atsakė: 

— Aš bijau... Tėtė sakė, kad 
senelis turi kuliamąją mašiną. 


Mažas išminčius 


Mažas Antanėlis giriasi: 
— Tėte, aš galiu padaryti, ko 


| tu negali... 


— Na, ką? ; 
— Aš galiu augti, o tu ne, aha! 


Ko o LO LO O O O [O [Oo O] 


LAIŠKŲ DĖZUTĖ 


L. Basiui. Išsirinkome tik vieną — 
„Berželis ir aš“. 

J. Žižmaičiui. Šį kartą nieko neišsi- | 
rinkome. 
„„ Pašarkaraisčiui. Eilutės mums ne- 
tinka. Pasakų dar pažiūrėsime, jei tiks— 
įdėsime. 

Kaimynui. Apie tą didvyrišką vai- 
kelį jau parašėme. ° 

V. Ki—ki. Vienu uždaviniu jau pa- 
sinaudojome. Ačiū. 

L. Kareiviui. Uždavinys neišspręs- 
tas, eilėraštis dar netinka spaudai. 3 

Visamyliui. Visa gavome, atsakyti 
pasįstengsime. Eilutė dar silpnai suei- 
liuota, netinka spaudai. Uždavinio pažiū- 
rėsime, Už atminimą dėkojame. 

Dudėnui J. Sąsiuvinį gavome, kas 
tiks —įdėsime. Ačiū. i 

